|  |  |
| --- | --- |
|  | **Tórshavn 14. mai 2018**  Journalnr.: 16/00162-34 |

Notat om efterfølgende ændringer i 2. udkast til solvensbekendtgørelse (udgave 30.06.2017)

I dette notat redegøres der for de efterfølgende ændringer, som er foretaget i 2. udkastet til solvensbekendtgørelse, som blev sendt i høring den 30. juni 2017.

# Udkast til solvensbekendtgørelse

Udkastet til solvensbekendtgørelse tager udgangspunkt i Finanstilsynets bekendtgørelse nr. 1313 af 08/12/2014, der var gældende for de danske forsikringsselskaber inden overgangen til Solvens II reglerne den 1. januar 2016.

Hovedindholdet i udkastet er beskrevet i Notat om udkast til ny bekendtgørelse om solvens og driftsplaner for forsikringsselskaber af 17. oktober 2016 (j.nr. 16/00162-2).

Udkastet blev sendt i høring 1. gang den 11. november 2016 med høringsfrist den 16. januar 2017. Herefter blev der foretaget ændringer i udkastet som beskrevet i Notat om efter følgende ændringer i udkast til solvensbekendtgøreles af 30. juni 2017 (j.nr. 16/00162-18). 2. udkast til bekendtgørelse blev sendt i høring den 30. juni 2017 med høringsfrist den 11. september 2017.

# Efterfølgende ændringer i 2. udkast til solvensbekendtgørelse (udgave 30.06.2017)

Forsikringstilsynet har modtaget skriftlige høringssvar fra 2. høringsrunde til udkastet fra høringsparterne. Ligeledes har tilsynet noteret de mundtlige kommentarer til udkastet, som blev fremsat på orienteringsmødet på Hotel Hafnia den 21. september 2017.

Forsikringstilsynet har sammen med EY gennemgået de modtagne bemærkninger, og har på baggrund heraf foretaget ændringer i udkastet.

I forhold til 2. udkast til solvensbekendtgørelse (udgave 30.06.2017), er der foretaget følgende ændringer:

1. I § 8, stk. 4 om risikovægtede poster for livsforsikringshensættelser for forsikringsklasse III er betegnelsen *investeringskontrakter* ændret til *markedsrenteprodukter*. I Finanstilsynets solvensbekendtgørelse anvendes betegnelsen *unit linked kontrakter*.
2. § 23. Ikrafttræden er blevet udsat til 1. januar 2019.
3. I Modulet for markedsrisici, bilag 1, nr. 41 er betegnelsen *Rene investeringskontrakter* ændret til *Markedsrenteprodukter.* I Finanstilsynets solvensbekendtgørelse anvendes betegnelsen *unit link livsforsikringsforpligtelser*.
4. I Modulet for markedsrisici under afsnittet *Aktierisici*, bilag 1, nr. 69-71 og 73 er betegnelsen den *anticykliske aktiejusteringen* ændret til den *symmetriske justering*. Det danske Finanstilsyn har tidligere offentliggjort den anticykliske aktiejustering som approksimation til den symmetriske justering af standardaktiekapitalkravet. Den anticykliske aktiejustering er blevet afløst af den symmetriske justering, som Finanstilsynet beregner og offentliggør dagligt på tilsynets hjemmeside.

# Forsikringstilsynets bemærkninger til høringssvarene

De modtagne høringssvar indeholder flere kommentarer og spørgsmål, som ikke har givet anledning til ændring af udkastet til bekendtgørelse. Forsikringstilsynet har dog bemærkninger til følgende udvalgte kommentarer og spørgsmål:

1. § 5, stk. 5.

*Bestemmelsen om forsikringsholdingvirksomheders opgørelse og indberetning af ISB kunne være mere præcis og konkret, idet § 5, stk. 1-4 er meget kortfattet. Især savnes der en beskrivelse af hvad er omfattet af ”de relevante dele af stk. 1-4”, jf. stk. 5.*

Det fremgår af Forsikringstilsynets notat af 30. juni 2017 om efterfølgende ændringer af 1. udkastet til solvensbekendtgørelse (j.nr. 16/00162-18) at:

*”Bestemmelsen i § 5 om opgørelse af det individuelle solvensbehov er præciseret. I stk. 5 fastsættes det, at forsikringsholdingvirksomheder skal opgøre og indberette det individuelle solvensbehov under anvendelse af de relevante dele af § 5, stk. 1-4”.*

Forsikringsholdingvirksomheder skal som udgangspunkt opgøre og indberette ISB efter de samme regler som finder anvendelse på forsikringsselskaber. Forsikringsselskaberne skal opgøre deres solvensbehov på grundlag af specifikationerne i standardmodellen, jf. bilag 1. Idet en forsikringsholdingvirksomhed adskiller sig fra et forsikringsselskab, vil det kun være de relevante dele i standardmodellen, som finder anvendelse på en forsikringsholdingvirksomhed.

/Gudmundur Effersøe Nónstein